Patrum precedentium per quorum doctrinam divinæ religionis cultus ac piæ conversationis fervor apud veteres primum pullulavit, ac deinde ad nos usque perveniens honestatis et justitiæ splendor emanavit, exhortatio gloriosa nos instruit, ut singula quæ memoriæ commendanda noverimus autentico litterarum testimonio notata confirmaremus. Sciendum est igitur quoniam domnus Willelmus de Colongia vir felicis memoriæ, tunc temporis Eduensis ecclesiæ cantor villam quæ Roclena vocatur cum ecclesia et omnibus tam ecclesiæ quam villæ appenditiis a sancti Nazarii canonicis in prestituram, sic enim vulgo dicitur, ipse et ejus predecessores diu tenuerant, ita tamen ut quicumque hujus villæ possessor extitisset supradictis canonicis censum non modicum singulis persolveret annis. Considerans autem prefatus Willelmus circa vitæ suæ terminum quod injuste villam predictam et ejus redditus habuisset, de preteritis penitentiam agens, de cetero periculum animæ suæ metuens, sibi fideliter deliberavit. Canonicis namque in beati Nazarii ecclesia Deo famulantibus et famulaturis prenominatam villam et ecclesiam simul cum universis tam ecclesiæ quam villæ pertinentibus quæ ad ejus jura pertinere videbantur, oblationibus, decimationibus, silvis, pratis, vineis, aquis, locis cultis et incultis, ut ea inconvulsa possessione ecclesia sine fine haberet, teneret atque possideret, donavit atque concessit, et eosdem in vita sua investivit. Canonici autem non immemores hujus beneficii ipsum venerabiliter sepelientes, quæ utilia vel necessaria in obsequio funeris vel elemosina defuncti fuere amministraverunt et insuper universum ejus debitum creditoribus ejusdem defuncti reddiderunt. Hanc autem donationem seu concessionem collaudavit et assensum prebuit Enricus frater ejus cum uxore sua et filiis Willelmus, Ugo, Landricus frater ejus. Hujus vero donationis testes existunt Stephanus episcopus; Albo decanus; Gaufridus archidiaconus; Sevinus archidiaconus; Ugo de Glana, Galterius, Oriolus, Falco canonici; ex parte cantoris: Galterius presbiter, Girardus presbiter, Garnerius, Rodulfus Colongez, Rainaldus Malvaiz. Sciendum etiam est quod predictus Enricus eamdem donationem seu concessionem in curia ejusdem Stephani venerabilis episcopi recognovit et collaudavit, videntibus istis Stephano episcopo, Guillelmo decano, Galterio cantore, Gaufrido archidiacono, Sevino archidiacono, Falcone, Johanne canonicis; Hugone de Rocha, Bernardo de Castro Morono, Lamberto Sedeloci preposito, Hugone de Bosso, Seguino de Roclena, Hugone de Rochis militibus; Rodulfo de Liriaco, Bernardo cellario, Garnerio famulis. Post non longum vero temporis post excessum supradicti cantoris, Robertus cognomento de Maisons qui ejusdem cantoris sororem sibi matrimonio copularat, Eduensis ecclesiæ canonicis calumpniam super hujusmodi donatione movere minime erubuit. Quæ tamen post multas et varias causarum diffinitiones certum finem prudentium auctoritate virorum suscepit. Supradictam namque donationem superius determinatam per manum domni Stephani Eduorum episcopi ecclesiæ Eduensi ac canonicis ibidem Deo servientibus seu servituris in perpetuum illesam illibatamque, laudante et consentiente uxore sua et liberis concessit et, ut vulgo loquamur, sine fine habendam verpivit. Ex parte autem canonicorum testes sunt: Stephanus episcopus, Guillelmus decanus, Galterius cantor, Sevinus archidiaconus, Galterius senescalcus, Falco canonici; Ronerius de Rebello, Hugo frater ejus, Bartholomeus de Porta, Bernardus prepositus, Arledus Rufus, milites; ex parte vero Roberti: Galterius de Colchis, Petrus de Maisons, Robertus de Monte Petroso, Galterius Piscis, Galterus de Crissiaco, Oliverius de Albiniaco. Anno ab incarnatione Domini millesimo centesimo XXXº IIIIº, indictione XIIII, Lodoico rege Francorum regnante, Stephano episcopo Eduam gerente.